EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak idatziz erantzuteko galdera egin du indarrean dagoen Nafarroako Hondakin Planari buruz. Hona hemen Landa Garapeneko eta Ingurumeneko kontseilariaren erantzuna:

-**Gobernuak eutsi nahi dio Hondakin Planean balorizazio energetikoaren helburuak % 15ean ezartzeko aukera baztertzeari, udal hondakinak tratatzeko instalazioetatik datorren errefusaren eta birziklatu ezin diren materialen kasuetan?**

Gobernuak une honetan ez du 2017-2027 aldirako Hondakin Plana aldatzeko asmorik.

Baina kontuan izan behar da planaren “6.3.4.1.2 Azpiegiturak” puntuan, hondakinak suntsitzeko azpiegiturei dagokienez, aipatu dela oraingo zabortegiak mantentzea, honako berezitasun hauekin:

- Carcarko eta Culebreteko zabortegiak: bizitza erabilgarriaren amaierara arte aprobetxatuko dira, 2020a baino lehen geratzen zaien gaitasunari buruzko analisi exhaustibo bat eginda. Gainera, jasota dago litekeena dela haiek handitzea, betiere planaren indarraldiaren lehenengo urteetan ingurumen-babesa duten tokiekiko daukaten bateragarritasuna aztertuta.

- Gongorako zabortegia: bere hondar-edukierak plana amaitu eta gero ere erabiltzea ahalbidetzen duen arren, errespetatu eginen da, Iruñerriko Mankomunitatearen eta Aranguren Ibarrako Udalaren arteko hitzarmena; hortaz, aipatu hitzarmena bukatu arte bakarrik erabiliko da zabortegi hori hondakinak suntsitzeko azpiegitura gisa.

2017-2027 Planak ez du suntsitzerako beste azpiegiturarik jasotzen, suntsitzerako zatiak pixkanaka behera egin baitu, dauden azpiegiturei gaitasuna geratzen baitzaie eta azken horiek, gainera, handitu bailitezke. Hala ere, zabortegi berri bat gaitzeko aukera jasotzen du planak, tamaina txikikoa, Iruñerrian, Nafarroako biztanleen erdiak baino gehiago hor bizi direlako; horrela, saihestuko litzateke hondakinak beste hondakindegi batzuetara garraiatzea.

Planak “6.9.1. Hondakinen sorrerari eta kudeaketari dagokienez aurreikusten den egoera. Etxeko eta merkataritzako hondakinak” puntuan azaltzen duenez, hondakinak sortu eta kudeatzeko egoera 2027an, errefusari dagokionez, honako hau izanen da: sortzen den guztien % 32ra jaitsiko dela. Oreka hori lortzeko, planaren arabera, sortu eta ezarri behar dira, besteak beste, zenbait tresna ekonomiko (isurketaren benetako prezioa, isurketa-kanona eta abar) eta legezko tresnak (udal hondakin biodegradagarriak zabortegira, hondakinen hierarkia eta abar). Hortaz, planak beharrezko eta ezinbestekotzat jotzen du kontu horiek guztiak arautuko dituen Hondakinen Foru Legea sortzea.

Hondakin Plana Gobernuak 2016ko abenduaren 14an eman zuen Akordioz onartu ondoren, indarrean jarri zen 14/2018 Foru Legea, ekainaren 18koa, Hondakinei eta haien Fiskalitateari buruzkoa. Zioen azalpenean, honako hau aipatzen du:

“Nafarroako Hondakinei buruzko 2017‑2027 Planean behin baino gehiagotan aipatzen da hondakinei buruzko foru lege bat onetsi beharra dagoela helburu hauekin: pizgarriak edo penalizazioak ezartzea gaika biltzen den materia organikoaren kalitatearen eta kantitatearen arabera; biohondakinen gaikako bilketaren unibertsalizazioa sustatzea, kalitatezko gaikako bilketa faboratuz eta isurketak baztertuz, eta, horren ondorioz, hobariak edo penalizazioak ezartzeko, hondakin desegokiak nolakoak diren; ingurumen arloko fiskalitatean aurrera egitea, lehenbizi eta behin, hondakinen isurketa, eta gero, hondakinen errausketa sustatu gabe utziz; eta tratamendu-zentroetan lortzen diren materialen adjudikazioak sustatzea (kontratu publikoak).”

Zioen azalpen horretan dagoeneko aipatu da errausketa eta, beraz, balorizazio energetikoa baztertzen ez den aukera dela. Nabarmentzekoa da, baita ere, lehendabizi isurketak, eta gero, errausketa sustatu gabe uzteko beharra aipatzen dela. Hori guztia, koherentzian dago Europako zuzentarauek ezarritako hondakinen hierarkia delakoarekin, non balorizazio energetikoa lehentasunezko tratamendua den, zabortegira eramatearen aldean.

Ildo berean, Foru Legearen testuan zehar espresuki aipatzen da errausketa. Adibidez, hondakinak erraustearen eta hondakindegietan ezabatzearen gaineko zergaren kobrantza eta kudeaketari dagokionez.

Errausketa Hondakinen Foru Legean aipatzen dela ikusita, ondoriozta daiteke planak jasotzen ez badu ere, legearen ikuspuntutik, hondakinak tratatzeko modu hori ez dagoela debekatuta Nafarroan. Hala da, jakina den arren Nafarroako Gobernuak oraindik ez duela planteatu neurri propiorik, ezta beste batzuen jarduerak sustatzeko pizgarririk ere, hondakinen errausketari dagokionez.

Garrantzitsua da azpimarratzea Hondakin Planaren indarraldia 2017. eta 2027. urteen bitartekoa dela, eta plana 2022an berrikusi eginen dela, 22/2011 Legearen 14. eta 15. artikuluetan ezarritakoarekin bat. Laster eginen den berrikuspen horretan, hain zuzen, egin beharko da kudeaketaren orduko egoerari buruzko hausnarketa, baita helburuak aipatutako indarraldian betetzeko moduaren aurreikuspena ere. Aurretik aipatu bezala, azpiegitura berriak planteatu beharra dago, batez ere, Iruñerriko zabortegi berriari dagokionez, isurketak egiteko beste toki batzuetara garraiatzea saihesteko; konponbide horren eta proposa daitezkeen beste batzuen egokitasuna ebaluatu behar da, eta aukera guzti-guztiak aztertu, bazterketarik gabe.

.-**Baiezkoan, Gobernuak eusten al dio ezezkoari, udal hondakinak tratatzeko instalazioetatik datorren errefusa eta birziklatu ezin diren materialak Nafarroako lurraldean errausteko aukerari dagokionez?**

Aurreko erantzunean dago jasota.

**-Halaber, Gobernuak uko egiten al dio udal hondakinak tratatzeko instalazioetatik datorren errefusaren eta birziklatu ezin diren materialaren balorizazio energetikoa Nafarroako lurraldetik kanpo –adibidez, Bizkaiko edo Gipuzkoako erraustegietan– egiteko aukerari?**

Iruñerriko Mankomunitatearen eta Aranguren Ibarrako Udalaren artean hitzartutako epea –Gongorako zabortegia erabiltzeko– amaitu ondoren, errefusa eramateko beste toki bat bilatu beharko da; ondorioz sortzen den arazoa konpontzeko, legediarekin bat datozen aukera guztiak jaso beharko dituen hausnarketan –lehenago aipatutakoan– jaso beharko da.

Hori guztia jakinarazten dizut Nafarroako Parlamentuko Erregelamenduaren 194. artikulua betez.

Iruñean, 2020ko azaroaren 2an

Landa Garapeneko eta Ingurumeneko kontseilaria: Itziar Gómez López